寄懷劉使君
作者：梅堯臣
朝代：宋

paragraphs: 昔我從仲父，三年在河內。
春游丹水上，花木弄粉黛。
人誇走馬來，盡眼看沒背。
薄暮半醉歸，插花紅簇隊。
使君今少年，時往勸耕耒。
安行過樹下，野杏正破纇。
何不學山公，酩酊還倒載。
令人知使君，心膽不瑣碎。
切莫懲婦翁，慷慨臨并代。
一朝由謗謫，雖去民苦愛。
實計幸不幸，豈較進與退。
因書寄此懷，繩墨老且悔。